Palsi Bell

Palsi Bell (Inggeris: Bell's palsy) ialah penyakit lumpuh saraf muka yang menyebabkan ketidakmampuan mengawal otot muka pada sisi yang terkena penyakit ini. Ia selalunya bersifat sementara dan dapat bertambah pulih dalam beberapa minggu. Gelaja boleh menjadi ringan hingga sederhana. Antara petandanya ialah otot menggerenyet, lemah otot, atau tidak dapat mengawal sebelah, atau dalam kes jarang berlaku, kedua-dua belah wajah. Gejala-gejala lain termasuk kening menjadi kuyu, perubahan dalam deria rasa, dan sakit di keliling telinga. Gejala-gejala biasanya datang dalam tempoh 48 jam. Palsi Bell boleh mencetuskan kesensitifan terhadap bunyi yang dipanggil hiperakusis.

Punca palsi Bell tidak diketahui dan boleh berlaku pada mana-mana umur. Faktor yang meningkatkan kemungkinannya termasuk diabetes, baru mengalami jangkitan saluran pernafasan atas dan kehamilan. Ia diakibatkan disfungsi pada saraf kranium VII (saraf muka). Ramai percaya ini disebabkan oleh jangkitan virus yang menyebabkan bengkak. Diagnosis adalah berdasarkan rupa pesakit dan mengetepikan kemungkinan sebab lain. Beberapa keadaan boleh menyebabkan kelemahan muka seperti barah otak, strok, sindrom Ramsay Hunt jenis 2, miastenia gravis dan penyakit Lyme tetapi jika tiada sebab dapat dikenal pasti, keadaan ini dikenali dengan nama palsi Bell.

Palsi Bell biasanya akan pulih dengan sendiri dan ramai pesakit akan kembali berfungsi dengan normal sepenuhnya atau hampir sepenuhnya. Kortikosteroid didapati dapat membantu dalam rawatan, manakala ubat antivirus mungkin mempunyai manfaat tambahan yang kecil. Mata patut dijaga daripada kering dengan menggunakan ubat titis mata atau penutup mata. Pembedahan secara amnya tidak digalakkan. Seringnya tanda-tanda pulih muncul dalam 14 hari manakala pemulihan penuh dicapai dalam enam bulan. Segelintir pesakit mungkin tidak akan sembuh sepenuhnya atau akan mengalami gejalanya semula.

Palsi Bell merupakan punca paling kerap ditemui bagi kelumpuhan saraf sebelah muka (70%). Ia berlaku dalam 1 ke 4 per 10,000 orang setiap tahun. Kira-kira 1.5% orang mengalaminya dalam hidup. Ia paling biasa berlaku pada orang di antara umur 15 dan 60 tahun. Lelaki dan perempuan terkesan dengan sama banyak. Penyakit ini dinamakan sempena ahli anatomi dari Scotland bernama Charles Bell yang pertama kali menjelaskan dengan terperinci hubungan saraf muka dengan keadaan ini.

Biarpun ditakrifkan sebagai penyakit mononeuritis (melibatkan hanya satu saraf), orang yang didiagnosiskan dengan palsi Bell mungkin menghadapi banyak gejala yang berkaitan dengan saraf, termasuk kesemutan muka, sakit kepala/leher yang sederhana atau amat teruk, masalah ingatan, masalah keseimbangan, kebas dan kelemahan tangan kaki di satu belah badan, dan cemerkap yang tidak dapat dijelaskan oleh disfungsi saraf muka.

 Gejala 
Gejala penyakit ini selalunya menampakkan muka yang melayut pada satu belah dan bermula dalam 72 jam. Dalam kes-kes jarang berlaku (<1%), ia boleh berlaku di kedua-dua belah dan menyebabkan kelumpuhan wajah menyeluruh.

Saraf muka mengawal beberapa fungsi, seperti mengelip dan menutup mata, senyum, memasam muka, membasahkan mata, menghasilkan liur, melebarkan lubang hidung dan mengangkat kening. Ia juga membawa sensasi rasa dari bahagian depan  lidah pada belah yang terjejas.

Walaupun saraf muka mengawal otot stapedius di tengah telinga (melalui cabang timpanum), kesensitifan terhadap bunyi—menyebabkan bunyi normal kedengaran sangat kuat (hiperakusis)—dan disakusis (sukar mendengar) boleh terjadi tetapi sangat jarang berlaku.

Gejala-gejala lain termasuk:
perubahan dan luahan muka (contohnya menggerenyot muka)
kesukaran ketika makan dan minum
melelehkan air liur kerana tidak dapat mengawal otot muka
kelopak mata atau sudut mulut yang lemah
mata atau mulut yang kering
rasa tegang di muka atau rasa ditarik ke sebelah satu lagi
kelumpuhan muka pada satu bahagian yang menyukarkan untuk menutup satu mata
sakit kepala
kehilangan deria rasa
sakit di belakang atau di depan telinga
kepekaan kepada bunyi terjejas pada bahagian yang terkena penyakit
gerenyetan di muka
rasa lemah di muka

 Sebab 
link=https://en.wikipedia.org/wiki/File:Cranial_nerve_VII.svg|thumb|Saraf muka: nukleus saraf muka berada dalam batang otak (dilabelkan dalam rajah dengan "θ").

Jingga: saraf datang dari hemisfera kiri otak, kuning: saraf datang dari hemisfera kanan. Ambil perhatian bahawa otot dahi menerima saraf daripada kedua-dua hemisfera (kuning dan oren)
Sebab palsi Bell berlaku tidak diketahui. Faktor risiko termasuk kencing manis, baru mengalami jangkitan salur pernafasan atas dan mengandung.

Sesetengah virus boleh tinggal di dalam tubuh tanpa menimbulkan apa-apa petanda, contohnya, virus varicella zosterFacial Nerve Problems and Bell's Palsy Information on MedicineNet.com www.medicinenet.com  dan virus Epstein-Barr, kedua-duanya daripada famili herpes. Pengaktifan semula virus terpendam begini telah dicadangkan sebagai punca palsi Bell yang menyerang tiba-tiba. Apabila saraf muka membengkak akibat tindak balas badan terhadap virus, ia menyebabkan tekanan terhadap kanal muka, memotong bekalan darah dan oksigen ke sel saraf. Virus dan bakteria lain seperti HIV, sarkoidosis, dan penyakit Lyme juga telah dikaitkan dengan munculnya palsi Bell. Perkara seperti traumma, persekitaran atau masalah metabolisme atau emosi boleh menyebabkannya aktif semula.

Pewarisan penyakit ini telah ditemui dalam 4–14% kes. Mungkin juga terdapat kaitan dengan migrain.

Pada Disember 2020, FDA A.S. mengesyorkan penerima vaksin Pfizer dan Moderna COVID-19 perlu dipantau untuk simptom palsi Bell selepas beberapa kes dilaporkan dalam kalangan peserta percubaan klinikal, namun data tersebut tidak mencukupi untuk menentukan jika vaksin tersebut ada hubungan sebagai puncanya.

 Genetik 
Meta-analisis kajian tatahubungan rentas genom (GWAS) mendapati hubungan yang kuat antara gen-gen tertentu dan palsi Bell.

 Rawatan 
Steroid telah terbukti berkesan untuk meningkatkan pemulihan dalam palsi Bell manakala ubat antivirus tidak. Bagi pesakit yang tidak dapat menutup mata, pelindung mata diperlukan. Pengurusan semasa kehamilan adalah serupa dengan pengurusan bagi yang tidak hamil.

 Steroid 
Kortikosteroid seperti prednison meningkatkan pemulihan pada 6 bulan dan oleh itu disyorkan. Rawatan awal (dalam masa 3 hari selepas permulaan) adalah perlu untuk lebih berkesan dengan kebarangkalian pulih 14% lebih tinggi. Terdapat beberapa perdebatan mengenai strategi dos optimum yang secara amnya berbeza-beza mengikut doktor.

 Antivirus 
Satu kajian mendapati antivirus (seperti asiklovir) tidak lebih berkesan daripada steroid  untuk kes-kes ringan ke sederhana. Kajian lain mendapati menggabungkan antivirus dengan kortikosteroid mungkin mempunyai beberapa faedah, tetapi bukti yang menyokongnya tidak begitu kuat.

Ia juga tidak jelas dalam kes yang teruk. Satu semakan dari 2015 mendapati ia tiada kesan, tanpa mengira tahap keterukan palsi Bell. Kajian lain mendapati manfaat kecil apabila ditambah kepada steroid.

Ubat antivirus biasanya dipreskripsikan kerana terdapat teori tentang kaitan palsi Bell dan virus herpes simpleks serta varicella zoster. Namun, masih ada kemungkinan manfaat mengambil antivirus tidak begitu tinggi, mungkin kurang daripada 7%.

 Pelindungan mata 
Apabila palsi Bell menjejaskan refleks kelip dan mata tidak dapat tutup sepenuhnya, pesakit disyorkan mengguna ubat titis mata pada waktu siang dan melindungi mata dengan penutup ataupun meletakkan pita pelekat untuk menutupnya bagi waktu tidur dan rehat.

 Fisioterapi 
Fisioterapi atau terapi fizikal boleh membantu sesetengah orang yang mengalami pasli Bell dengan mengekalkan kekuatan otot muka dan mengaktifkan saraf muka. Senaman untuk melatih semula otot muka dan terapi manual pada tisu lembut sebelum ia sembuh sepenuhnya adalah penting untuk mengelakkan kekecutan kekal otot-otot muka. Untuk mengurangkan sakit, tuam boleh dibubur pada bahagian muka yang terjejas. Menggunakan rangsangan elektrik untuk palsi Bell tidak mempunyai bukti kukuh untuk menyokong keberkesanannya.

 Pembedahan 
Pembedahan mungkin dapat membantu kelumpuhan saraf muka yang belum pulih. Terdapat beberapa teknik yang berbeza. Pembedahan senyuman atau rekonstruksi senyum ialah pembedahan yang boleh memulihkan senyuman penghidap kelumpuhan sarah muka. Antara kesan buruknya termasuk hilang pendengaran yang berlaku dalam 3–15% orang. Satu kajian semula Cochrane (dikemaskini pada 2021), selepas menyemak ujian terkawal rawak dan separa rawak yang berkenaan tidak dapat menentukan sama ada pembedahan awal bermanfaat atau berbahaya. Setakat 2007, Akademi Neurologi Amerika tidak mengesyorkan pembedahan dekompresi yang melegakan tekanan pada saraf muka.

 Perubatan alternatif 
Keberkesanan akupunktur masih tidak diketahui kerana kajian sedia ada berkualiti rendah (reka bentuk kajian primer yang lemah atau laporan yang tidak mencukupi). Terdapat bukti yang sangat tidak menentu untuk terapi oksigen hiperbarik untuk kes yang teruk.

 Sejarah 
link=https://en.wikipedia.org/wiki/File:CharlesBell001.jpg|thumb|Pakar neurofisiologi Scotland Sir Charles Bell ialah pengarang pertama yang menerangkan mengapa muka sesetengah orang lumpuh, dan kerana itu nama beliau digunakan untuk palsi Bell.
Ahli perubatan Parsi Muhammad bin Zakaria al-Razi (865–925) memperincikan huraian pertama yang diketahui tentang palsi muka periferi dan tengah.

Cornelis Stalpart van der Wiel (1620–1702) pada tahun 1683 memberikan laporan tentang palsi Bell dan memuji pakar perubatan Parsi Ibnu Sina (980–1037) kerana menerangkan keadaan ini sebelumnya. James Douglas (1675–1742) dan Nicolaus Anton Friedreich (1761–1836) turut menerangkannya.

Ahli neurofisiologi Scotland, Sir Charles Bell membacakan kertas kerjanya kepada Royal Society of London pada 12 Julai 1821, menerangkan peranan saraf muka. Beliau menjadi orang pertama yang memperincikan asas neuroanatomikal kelumpuhan muka. Sejak itu, kelumpuhan wajah yang berlaku tanpa sebab telah digelarkan palsi Bell, sempena beliau.

 Rujukan 
Kategori:Penyakit dan gangguan
Kategori:WPPER

 Pautan luar